רוברט מאנץ'

**רוברט נורמן מאנץ**' (; נולד ב-11 ביוני 1945) הוא סופר ילדים קנדי-אמריקאי. זוכה פרס ג'ונו, חבר במסדר קנדה ובעל כוכב בשדרת התהילה של קנדה. כמו כן, שני בתי ספר ציבוריים באונטריו קרויים על שמו.

## ביוגרפיה
### חיים אישיים וקריירה
מאנץ' נולד בפיטסבורג, פנסילבניה, ב-11 ביוני 1945. הוא גדל במשפחה בת תשעה ילדים. מאנץ' סיים את לימודיו באוניברסיטת פורדהאם ב-1969, עם תואר ראשון בהיסטוריה, וב-1971 קיבל תואר שני באנתרופולוגיה מאוניברסיטת בוסטון.

מאנץ' למד להיות כומר ישועי, אך החליט לעבוד עם ילדים לאחר שעבד בבתי יתומים ובמעונות יום. בשנת 1973 קיבל תואר שני בטיפול בילדים מאוניברסיטת טאפטס, ובשנת 1975 עבר לקנדה כדי לעבוד במחלקה ללימודי המשפחה באוניברסיטת גואלף שבאונטריו. בגואלף עודדו אותו לפרסם את הסיפורים הרבים שהמציא עבור הילדים איתם עבד.

אחד מספריו הידועים ביותר של מאנץ', "", דורג במקום הרביעי ברשימת ספרי הילדים הנמכרים ביותר בכל הזמנים (כריכה רכה) של המגזין פבלישרס ויקלי בשנת 2001, עם 6.97 מיליון עותקים (לא כולל 1.049 מיליון עותקים בכריכה קשה). מאז נמכרו ממנו למעלה מ־30 מיליון עותקים, והוא אף הופיע בפרק "The One With the Cake" של סדרת הטלוויזיה חברים. כמו כן הוזכר על ידי מנחת תוכניות האירוח אופרה וינפרי בתוכנית Late Night with David" Letterman" כספר הילדים האהוב עליה. ספר מפורסם נוסף של מאנץ', "", נמכר בלמעלה משבעה מיליון עותקים ונחשב לסיפור פמיניסטי וכן לקלאסיקה ספרותית.

מאנץ' ואשתו, אן, גילו כי אינם יכולים להביא ילדים ביולוגיים לאחר ששני הריונות הסתיימו בלידות שקטות. לזוג שלושה ילדים מאומצים.

### בריאות
באוגוסט 2008 לקה מאנץ' בשבץ מוחי, אשר פגע זמנית ביכולתו לדבר.

ב-15 במאי 2010 הודיע מאנץ' כי אובחן עם הפרעה טורדנית-כפייתית ועם הפרעה דו-קוטבית. הוא גם חשף התמכרות לקוקאין שהחלה בשנת 2005, וכן את היותו אלכוהוליסט בתהליך גמילה. בעת ההודעה היה מאנץ' פיכח במשך ארבעה חודשים, והשתתף באופן קבוע במפגשי אלכוהוליסטים אנונימיים במשך 25 שנים, ובתקופה האחרונה גם במפגשי מכורים אנונימיים.

ב-2 באוקטובר 2021 הודיע מאנץ' כי אובחן עם דמנציה ואינו יכול עוד לכתוב. בעקבות האבחנה הגיש בקשה להמתת חסד וקיבל אישור לכך בספטמבר 2025. בתו הבהירה כי האישור אינו מעיד על כך שמותו קרוב, וכי ההחלטה בנושא התקבלה כחמש שנים קודם לכן. בדצמבר 2025 חשף מאנץ' כי עדיין יש בידיו כ-50 סיפורים שלא פורסמו, והוא מקווה כי לאחר מותו יאויר ויפורסם ספר שלו מדי שנה.

## סגנון ספרותי
מאנץ' ידוע בסגנון הסיפור הנלהב והאנרגטי שלו, הכולל הבעות מוגזמות ושימוש בקולות משחקיים. הוא ממציא את סיפוריו מול קהל ומלטש אותם באמצעות חזרות מרובות על הסיפור. לסיפוריו של מאנץ' אין דמות מרכזית קבועה; במקום זאת, הדמויות מבוססות על הילדים שלהם סיפר את הסיפור לראשונה, כולל ילדיו שלו.

מאנץ' הרבה להופיע בפסטיבלי ילדים ולהגיע לבתי ספר יסודיים, לעיתים ללא הודעה מוקדמת. בשנת 1991 עובדו חלק מספריו לסדרת טלוויזיה מונפשת בשם "A Bunch of Munsch", שהופקה במונטריאול ושודרה בערוצי טלוויזיה בתשלום.

## פרסים והוקרה
בשנת 1985 זכה מאנץ' בפרס ג'ונו על ביצועו ל-"Murmel, Murmel, Munsch: More Outrageous Stories". בשנת 1992 נבחר ל"סופר השנה" על ידי איגוד מוכרי הספרים הקנדי. בשנת 1999 מונה לחבר במסדר קנדה.

ב-17 ביוני 2009 פורסם כי מאנץ' יקבל כוכב בשדרת התהילה של קנדה שבטורונטו. טקס ההכנסה נערך ב-12 בספטמבר 2009, ובשנת 2013 נחשף כוכבו ברחוב קינג בטורונטו. שני בתי ספר ציבוריים באונטריו נקראים על שמו: בית הספר הציבורי רוברט מאנץ' בוויטבי, ובית הספר הציבורי רוברט מאנץ' במאונט אלברט.

בשנת 2000 הוענק למאנץ' תואר דוקטור לשם כבוד מאוניברסיטת גואלף.

## ביבליוגרפיה נבחרת
* **Mud Puddle** (1979)
* **הנסיכה שלבשה שקית נייר** (1980) (The Paper Bag Princess) (תר': שלמה סבירסקי, ברירות, 1990; רונית רוקאס, טל-מאי, 2012)
* **Murmel Murmel Murmel** (1982)
* **The Fire Station** (1983)
* **Thomas' Snowsuit** (1985)
* **אותך תמיד אוהב** (1986) (Love You Forever) (תר': תמר אדר, ביתן, 1997)
* **!I Have to Go** (1987)
* **Moira's Birthday** (1987)
* **A Promise Is a Promise** (1988)
* **Stephanie's Ponytail** (1996)
* **!We Share Everything** (1999)
* **סיפור של איפור** (2001) (Makeup Mess) (תר': נטע גורביץ, משכל, 2003)

## קישורים חיצוניים

* 

## הערות שוליים

קטגוריה:פיטסבורג: אישים
קטגוריה:סופרי ילדים ונוער קנדים
קטגוריה:סופרי ילדים ונוער אמריקאים
קטגוריה:בוגרי אוניברסיטת בוסטון
קטגוריה:נוצרים רומים-קתולים
קטגוריה:זוכי פרס ג'ונו
קטגוריה:חברי מסדר קנדה
קטגוריה:מתמודדים עם מגבלה נפשית: קנדים
קטגוריה:קנדים שנולדו ב-1945
קטגוריה:אמריקאים שנולדו ב-1945